༈དྲི་བ་ཉེར་ལྔ་པ།  སྣང་བ་རྟེན་འབྲེལ་བསླུ་བ་མེད་པ་དང་།  ། ཞེས་པ་དང་།  ད་དུང་འདི་ལས་འཆད་ཚུལ་ཟབ་མོ་ཡོད་མེད་ཟེར་བ་ལ།  འདི་ཡང་ལམ་གཙོའི་འགྲེལ་པ་རྣམས་ལས་བཤད་པ་དང་མཐུན་ཅིང་།  འོན་ཀྱང་བློའི་ཡུལ་དུ་བྱར་རུང་བ་དང་།  ངག་གི་ཚིག་ཏུ་བརྗོད་དུ་རུང་བ་རྡུལ་ཙམ་ཡང་མེད་པའི་གོ་བ་ཟེར་བ་ལ།  སྤྱིར་དབུ་མ་ཐལ་འགྱུར་བའི་ལུགས་ལའང་ཆོས་ཐམས་ཅད་བློའི་ཡུལ་དུ་བྱར་རུང་དང་།  ངག་གི་ལམ་ནས་བརྗོད་རུང་ཤ་སྟག་ཡིན་མོད།  འོན་ཀྱང་།  སྨྲ་བསམ་བརྗོད་མེད་ཤེས་རབ་ཕ་རོལ་ཕྱིན།  ། ཞེས་གསུངས་པ་ནི།  གནས་ལུགས་ཀྱི་དོན་འཕགས་པ་རྣམས་ཀྱི་མཉམ་གཞག་ཡེ་ཤེས་ཀྱིས་ཇི་ལྟར་གཟིགས་པ་ལྟར་སོ་སོ་སྐྱེ་བོའི་བློ་ཡུལ་དུ་ཡང་བྱར་མི་རུང་།  ངག་གི་ལམ་ནས་(༡༨)ཀྱང་བརྗོད་མི་ཤེས།  ཞེས་པའི་དོན་ཡིན་གྱི།  དེ་ལྟར་མ་ཡིན་པར་ཆོས་ཐམས་ཅད་བློའི་ཡུལ་དུ་བྱར་རུང་མ་ཡིན་པར་ཁས་བླངས་ན་ཆད་པའི་མཐར་ལྟུང་པར་འགྱུར་རོ།  །